omarkamali/wikipedia-monthly-next huggingface dataset:
مينسك

مينسك (بلبيلاروسية: Мінск، بالروسية: Минск) هي لعاصيما د بيلاروسيا وأكبر مدينة فيها. جات ف لوسط د لبلاد، على لواد د سڤيسلاش، و تيسكنو فيها تقريبا 2 د لمليون د الناس.

تأسسات مينسك ف الجوايه د لقرن 11، و دازو عليها بزاف د لبلدان منهم لإمارة د كييڤ و لإمبراطورية لپولونية-لّيتوانية و لإمبراطورية الروسية و لإتحاد السوڤياتي. ملّي طاح هاد اللّخر ف 1991، ولّات هي لعاصيما ديال لجمهورية د بيلاروسيا.

مينسك فيها جوج مطارات دولية، و ميطرو (تحلّ ف 1984)، فيه تلاتا د لخطوطا، و 33 محطّة.

 مصادر 


تصنيف:بيلاروسيا
تصنيف:عواصم ديال بلدان
لمدينة د سان مارينو

لمدينة د سان مارينو (بالطاليانية: Città di San Marino) هي لعاصيما د سان مارينو و تاني أكبر مدينة فيها (مورا ساراڤالي). هي وحدا من لمناطق التسعود د لبلاد، و جات ف لجنوب لغربي د الجبل د تيطانو.

التاريخ د لمدينة د سان مارينو قديم بزّاف. تيتقال باللي تأسسات ف عام 301 وتسمّات على ولي صالح مسيحي كانت سميتو سان مارينوس، اللي بنا معبد ف راس الجبل تما، مع الناس اللي كانو معاه و هربو من لإمبراطورية الرومانية.

تيسكنو دابا ف لمدينة د سان مارينو شويا كتر من 4000 واحد، و هو اللي مخلّيها تكون من أصغر لعواصم ف لعالم. واخا هي مدينة صغيرة، تيجيو ليها كل عام كتر من 3 د لمليون د السياح، لأغلبية ديالهم طاليانيين. لمدينة لقديمة ديالها مقيّدة ف اللائحة د لمواقع ديال الترات لعالمي ديال ليونيسكو (من 2008).

 مصادر 


تصنيف:سان مارينو
تصنيف:عواصم ديال بلدان
متحف د لكتوبا لممنوعين

لمتحف د لكتوبا لممنوعين (ب لإسطونية Keelatud kirjanduse muuseum) ف طالين، إسطونيا، هوّ متحف مخصص ل جميع، تحفيض و عرض لكتوبا لي كانو تمنعو ؤلا تدارت عليهوم رقابة ف أي بلاصة ف لعالم. لمتحف تدار باش يشجع على حرية التعبير و لاكصي اللامحدود ل لمعلومة.

 تاريخ 
لمتحف د لكتوبا لممنوعين تأسس ف دجنبر 2020، من عند جوزيف ماكسيميليان دونيڭان. دونيڭان لي أصلو سكوطلاندي، ولّا مهتم ب لقضايا لمتعلقة ب الرقابة و حرية التعبير فاش كان ف الشينوا. تحوّل مبعد ل إسطونيا فين دار قرايتو على لبيزنيس لإجتماعي، ف جامعة طالين، و تطورات عندو لفكرة ديال لمتحف.

 لمعروضات 
كانلقاو ف لمتحف مجموعة د لكتوبا لي كانو تمنعو ؤلا تدارت عليهوم رقابة، من بزاف د لبلدان و لفترات التاريخية، معا عرض لأسباب لي خلاتهوم يتمنعو، و التأتير ديال الرقابة على لمجتمع. لمجموعة فيها كتوبا متنوّعين لي تمنعو ل أسباب سياسية، دينية، جتيماعية ؤلا أخلاقية. من بين أهم لمعروضات كاينين كتوبا ديال كتّاب مشهورين بحال جورج ؤرويل، سلمان رشدي، و ج. ك. رولين. لهدف د لمتحف هوّ يخلي الزوار ديالو يشوفو وجهات د النضر لي تقدر تبان قبيحة على حساب لكونطيكست.

 مصادر 

تصنيف:متاحف
تصنيف:إسطونيا
بيرن

بيرن (بلألمانية: Bern، بلفرانساوية: Berne، بالطاليانية: Berna) هي لعاصيما لفيديرالية د سويسرا و خامس أكبر مدينة فيها. جات ف لوسط لغربي د لبلاد، على لواد د آري، و اللغة اللي كيهضرو لأغلبية د السكان ديالها هي لألمانية.

تأسسات بيرن ف لعصور لوسطانية، بالضبط ف لعام 1191، و ولاّت هي لعاصيما د سويسرا ف 1848. تيسكنو فيها تقريبا 140.000 واحد، و لمدينة لقديمة ديالها داخلا ف اللائحة د الترات لعالمي د ليونيسكو من 1983.

 مصادر 


تصنيف:سويسرا
تصنيف:عواصم ديال بلدان
براتيسلاڤا

براتيسلاڤا (بالصلوڤاكية: Bratislava، بلهنڭارية: Pozsony) هي لعاصيما د صلوڤاكيا و أكبر مدينة فيها. قبل من 1919، كانت طرف من لإمبراطورية النمساوية لهنڭارية، و كانت عندها سمية بلألمانية (پريسبورڭ - Preßburg). جات ف لجنوب لغربي د لبلاد، على لواد ديال الدانوب. براتيسلاڤا قريبة بزاف من لحدود ديال النمسا و هنݣاريا. بينها و بين ڤيينا، لعاصيما د النمسا غي شي 80 كيلوميطر تقريبا.

براتيسلاڤا عندها تاريخ قديم، و فيها باطيمات فايتين 1000 عام د لعمر، بحال لقلعة ديالها اللي تبنات ف لقرن التاسع. هي لعاصيمة ديال صلوڤاكيا من نهار ستاقلات لبلاد ف 1993، من بعد ما كانت طرف ف تشيكوصلوڤاكيا. تيسكنو فيها تقريبا نص مليون د الناس، و فيها أكبر مطار دولي ديال لبلاد.

 مصادر 


تصنيف:صلوڤاكيا
تصنيف:عواصم ديال بلدان
أسطانا

أسطانا (بالروسية و لكازاكية: Астана) هي لعاصيما د كازاخستان و تاني أكبر مدينة فيها مورا ألماتي. جات ف الشمال الشرقي د لبلاد، على لواد د إيشيم. هي لعاصيما د لبلاد من 1997. قبل من داكشي كانت ألماتي، اللي هي أكبر مدينة ف كازاخستان، هي لعاصيما.

 التاريخ د السمية 
أول سمية ديال هاد لمدينة كانت هي أكمولا، و هادشي ملّي تبات ف 1810 و كانت قاعدة عسكرية د لجيش الروسي. من مورا ما ولات تابعا للإتحاد السوڤياتي خدات السمية د تسيلينوڭراد (من 1961 ل 1991)، و عاود رجّعات السمية د أكمولا ملّي ستاقلات كازاخستان ف 1991.

ف 1997، تختارت باش تكون عاصيما جديدة د لبلاد، و بدّلات ليها الدولة السمية لأسطانا، اللي تاتعني بلكازاكية "لعاصيما". ف 2019، من مورا ما سالا الرئيس نور سلطان نازارباييڤ لوقت د لحكيم ديالو، بدّلات الدولة السمية د لمدينة ل"نور سلطان"، باش تكرّمو. ولكن ف 2022، و من مورا بزاف د لمضاهرات و لمشاكل السياسية اللي وقعو ف لبلاد، عاود رجعات السمية ديال أسطانا باش تبيّن الدولة باللي قطعات مع لوقيتة ديال نازارباييڤ.

 مصادر 


تصنيف:كازاخستان
تصنيف:عواصم ديال بلدان
تصنيف:عواصم آسيوية
زاݣريب

زاݣريب (بلكرواتية: Zagreb) هي لعاصيما د كرواتيا و أكبر مدينة فيها. جات ف الشمال د لبلاد، على لواد د ساڤا، حدا لحدود مع صلوڤينيا. هي لعاصيما د لبلاد من 1991، لعام اللي خرجات فيها كرواتيا من يوݣوسلاڤيا.

زاݣريب عندها تاريخ قديم، كيرجع للوقت ديال الرومان، و فيها بزاف د لباطيمات تبناو ف لقرن 11 و 12 باقين تال دابا. تيسكنو فيها تقريبا 700.000 واحد، و فيها أكبر مطار ف كرواتيا. زاݣريب فيها أقصر طيليفريك ف لعالم، الطول ديالو غي 60 ميطرو صافي.

 مصادر 


تصنيف:كرواتيا
تصنيف:عواصم ديال بلدان
معلامة ويكيپيديا

لمعلامة د ويكيپيديا (ب لپولونية Pomnik Wikipedii) هيّ واحد التمتال تدار ل تكريم لمساهمين ف ويكيپيديا، لي كاين ف مدينة سلوبيتسي، پولونيا، لي جات ف لحدود معا ألمانيا. التمتال صاوبو النحات لپولوني من أصل أرميني ميهران هاكوبيان.

 وصف 
لمنحوتة مصاوبة من الجاج د لفيبر و لعلك، و كاتمتّل 4 د الناس عريانين هازّين اللوڭو ديال ويكيپيديا. التامان ديالو تقام ب 50.000 زلوطي (كاتساوي علاين 13.500 أورو ؤلا 150.000 درهم مغريبية).

ها الطرجامة ديال شنو مكتوب فوق اللوحة ديال لمعلامة:

 تاريخ 
تّقتارحات لفكرة د لمعلامة ف 2010 من عند ؤستاد جامعي كريسطوف ويتسيخوڤسكي، لمدير ديال مؤسسة كوليڭيوم پولينيكوم، لي تابعة ل جامعة أدام ميكيڤيتش.

تدشّنات ف 22 أكتوبر 2014، ف ساحة فرانكفورت.

 تصاور 

 مصادر 

تصنيف:ويكيپيديا
كينشاسا

كينشاسا ولاّ كينشاصا (بلفرانساوية: Kinshasa، باللينݣالا: Kinsásá) هي لعاصيما د جمهورية لكونݣو الديموقراطية و أكبر مدينة فيها. جات ف لغرب د لبلاد، على لواد د لكونݣو، اللي كيفرّق بينها و بين برازاڤيل، لعاصيما د لبلاد اللي حداها، جمهورية لكونݣو.

كينشاسا مدينا جديدة، أسسها مستكشف نݣليزي (هنري مورتون ستانلي) ف 1881، و سمّاها ليوپولدڤيل (لمدينة د ليوپولد)، على لماليك د بلجيكا د داك لوقت، ليوپولد التاني. ولاّت هي لعاصيما د لكونݣو لبلجيكية ف 1926، و من بعد لعاصيما د جمهورية لكونݣو الديموقراطية ملّي ستاقلات ف 1960. ف 1967، بدّلات السمية لكينشاسا، اللي هي السمية د لبلاصة اللي كانت فيها لمدينا قبل وقت لإستعمار.

تيسكنو ف كينشاسا شويا كتر من 17 لمليون واحد، و هو اللي كيخليها تكون تالت أكبر مدينا ف إفريقيا من جيهت لعدد د السكان (من مورا لقاهرة و لاڭوس). هي أكبر مدينة ف لعالم كيتهضر فيها لفرونسي، قبل من باريز. كينشاسا فيها مطار دولي، و هو أكبر مطار ف لكونݣو الديموقراطية.
 لمشاهير ديال كينشاسا 
 ستيڤ مانداندا: لحارس ديال كورة ف فرانسا.
 ديكيمپي موتومبو : لعاب ديال لباسكيط ميريكاني.
 لوران كابيلا.
 بيري موليل.
 فليكس تشيسكيدى.

 مصادر 


تصنيف:جمهورية لكونݣو الديموقراطية
تصنيف:عواصم ديال بلدان
تصنيف:مقالات د مسابقة ويكيپيديا ب الداريجة غشت 2024
النادي المصري

النادي المصري فرقة د كورة المقر ديالها كاين ف پورسعيد ف مصر.

تأسسات الفرقة ف 18 مارس 1920 و كانو المؤسسين ديالها مجموعة من المصريين ف پورسعيد.

 مصادر 


تصنيف:فرقة د كورة
تصنيف:فراقي د كورة مصرية
تصنيف:مصر
نادي الزمالك

نادي الزمالك فرقة د كورة المقر ديالها كاين ف الجيزة ف العاصمة د مصر، القاهرة. الزمالك كاتلعب ف الدوري لمصري لممتاز.

تأسسات الفرقة ف 5 يناير 1911 وكان المؤسس ديالها جورج مرزباخ، لي كان باه بلجيكي.

اليوما الزمالك هي وحدة من لفراقي لي عندها أكبر عدد د الألقاب ف العالم العربي وف إفريقيا.

 مصادر 


تصنيف:فرقة د كورة
تصنيف:فراقي د كورة مصرية
تصنيف:مصر
تصنيف:فراقي رياضية د مصر
ألمانيا النازية

ألمانيا النازية (كانت كتلقب بالإمبراطورية الألمانية ف مابين عام 1933 و1934 وبالإمبراطورية الألمانية العظمى ف مابين 1934 و1945) مصطلح كيتّطلق على لفترة لي كانت فيها ألمانيا تحت السيطرة ديال الحزب النازي على لحكام د لبلاد و كان متزعّمو أدولف هتلر لي رجّع ألمانيا بلاد ديكتاتورية بعدما قدر يوصل للحكم و ولا كيتحكم ف جميع لمجالات ديال لحياة د لالمان.

رتابط المصطلح ديال الرايخ الثالث ولي كنقصدو بيه "المملكة الثالثة" ولا "الإمبراطورية الثالثة" بشكل كبير بألمانيا النازية لي كانت كتقول على راسها بلي هي كانت لخليفة ديال الإمبراطورية الرومانية المقدسة (800–1806) وديال القيصرية الألمانية (1867–1918).

مور الإنتخابات الإتحادية فعام 1932 الحزب النازي ولا هو أكبر حزب ف لبرلمان، الشي لي خلاهم يعينو هطلر مستشار د ألمانيا ف 30 يناير 1933 من عند الرئيس ديال لجمهورية پاول فون هيندنبورݣ. و ف 23 مارس 1933 تدار قانون التمكين لي عطا لحكومة هطلر السلطة باش يحط وينفذ القوانين بلا ميتدخل فيه لا رايخستاݣ (لبرلمان) ولا حتى الرئيس براسو، و موراها غيبدا الحزب النازي يغربل أي واحد كيعارضو فالسياسة ويزيد يبسط نفوذو. ونهار 2 غشت 1934 غيموت هيندنبورݣ وغيولي أضولف هطلر هو ديكتاتور ديال ألمانيا من بعد ما غيشد جوج مناصب لول تاع سلطات لمستشارية وثاني لي هو لكرسي ديال الرئاسة. و لبيان ديال 19 غشت 1934 غيزيد يأكد بلي هتلر هو الزعيم الوحيد ديال لالمان. وبلي السلطة كولها ف يدو، الشي لي خلا كلمتو هي أعلى قانون فلبلاد.

سالا العهد ديال ألمانيا النازية لي وصفوه النازيين ومعاهم أدولف هطلر بلي هو عهد الرايخ التالت -و لي خلاهم يسميو ألمانيا النازية بالإمبراطورية ديال الألف عام- فماي عام 1945 وهادشي غير من مور طناش لعام منبعد الزيادة ديالها فاش لالمان خسرو قدام الحلفاء، الشي لي خلاهم يساليو لحرب العالمية الجاوجة ف لوروپ.

المسالية ديال ألمانيا النازية كانت على يد العسكر ديال لإتحاد السوڤياتي والعسكر ديال لميريكان لي قدرو بزوج بيهوم يختارقو الحدود لألمانية ودخلو على لالمان حتا لوسط دارهم، وهادشي كان بالضبط ف1945 فاش وصلو للعاصيمة برلين وطيحو الحكومة النازية تاع لالمان، وقسمو لبلاد ل زوج ديال الطروفا؛ لالمان ديال الشرق لي ولات شتراكية تابعة لإتحاد السوڤياتي (لمعسكر الشرقي)، و لالمان تاع لغرب لي ولات راسمالية تابعة لميريكان (لمعسكر لغربي)

 مصادر 


تصنيف:تاريخ د ألمانيا
تصنيف:بلدان مابقاوش ف ؤروپا
صاراييڤو

صاراييڤو ولاّ ساراييڤو (بلبوصنية: Сарајево، ولاّ:Sarajevo) هي لعاصيما د لبوصنة ؤلهرسك و أكبر مدينة فيها. جات ف لوسط لغربي د لبلاد، ما بين الجبال د لألپ الدينارية، و كيدوز منها لواد د ميلياكا. تيسكنو فيها تقريبا ربع مليون د الناس، ويلا تجمعات مع النواحي ديالها تيوصلو ل نص مليون.

دازو على صاراييڤو بزاف د لبلدان و لحضارات، و مخلطين فيها بزاف د التقافات. على داكشي تاتسمّا "لقدس د ؤروپا"، حيت فيها بزاف د الجوامع و لكنائس ديال لمسيحيين و ليهود. صاراييڤو هي أول مدينا ف ؤروپا، و تاني مدينا ف لعالم دخّلات الطرام ديال الضو، و كان هادشي ف 1885. هي معروفا تا حيت كانت هي لمدينا اللي بدات منها لحرب لعالمية لولة، حيت تمّا فين تّقتل ولي لعهد د النمسا.

صاراييڤو هي لعاصيما د لبوصنة ؤلهرسك من نهار ستاقلات ف 1992، و فيها أكبر مطار دولي ف لبلاد. ف 1984، تنضّمات فيها لألعاب لأولمپية ديال الشتوا (ديك الساعة كانت محسوبا على يوݣوسلاڤيا).

 مصادر 


تصنيف:لبوصنة ؤلهرسك
تصنيف:عواصم ديال بلدان
كيپ تاون

كيپ تاون (بلينڭليزية: Cape Town - بلآفريكانز: Kaapstad - بلخوسا: iKapa) هي مدينة ف جنوب إفريقيا، و تاني أكبر مدينا ف لبلاد (من مورا جوهانسبورڭ). هي وحدا من لعواصم التلاتة د لبلاد (لعاصمة التشريعية، فيها بلاصة لبرلمان د جنوب أفريقيا)، و أكبر مدينا ف لمنطقة د لكيپ الغربي، و تابعة للبلدية ديال كيپ تاون. جات ف لجنوب لغربي د لبلاد، و كيتلاقاو فيها لمحيط لأطلسي و لمحيط لهندي، اللي كاطّل عليهم بجوج.

لمدينا معروفة ب لمرسى ديالها وبلاصتها الطبيعية في منطقة كيپ فلوريستيك وبلاناتها بحال جبل الطابلة وكيپ بوينت. فعام 2014، تكلاسات كيپ تاون أحسن بلاصة ف العالم يقدر يزورها لواحد، علا حساب نيويورك تايمز. و تكلاصات ف لبلاصة اللولا تا عند ديلي تيليڭراف ف عوام 2016 و 2023.

كيپ تاون هي أقدم مدينة في جنوب إفريقيا، و أول مدينا بناوها لأوروپيين وبقاو فيها لوقت كامل ف إفريقيا جنوب الصحرا. وصل ليها يان ڤان ريبيك ف 6 أبريل 1652 و دار مستعمرة كيپ فوك، هو والشركة لهولاندية د الشرق د لهند. تطورات كيپ تاون تا ولاّت أول سونطر أوروپي ف قصبة الأمل الجيد، و ولات السونطر الإقتصادي والثقافي ديال قطاع كيپ. حتى وقيتة السخانة د الدهب (gold rush) ف ويتواترساند والطلعة فالنيڤو ديال جوهانسبرڭ، كانت كيپ تاون أكبر مدينة ف جنوب أفريقيا.

لبلاصة لمدنية عدها خط ساحلي طويل على المحيط الأطلسي و لي داخلة فيه خليج فالسي، وكيبقا غادي تال جبال هوتنتوت هولندا ف الشرق. كاين المتنزه الوطني د جبل الطبلة ف لحدود د لمدينة، و كاينين بزاف د لمحميات الطبيعية خرا وبلايص محمية بحرية ف لمدينا، و ف جوارها، باش يحميو البيئة الطبيعية الأرضية والبحرية و شكالها لكتيرة.
 مصادر 


تصنيف:جنوب إفريقيا
تصنيف:عواصم ديال بلدان
تصنيف:مدون د جنوب إفريقيا
باخنو

باخنّو ولّا بوخنو ولّا سانسو (السمية لعلمية arbustus unedo) نوع ديال الشجر ب خضورية دايمة و حجمو صغير من فاميلة Ericaceae. لموطن لأصلي د هاد النوع هوّ لحوض لمتوسطي و ؤروپا لغربية. هاد الشجرة كاتدير حبات د لفاكهة كاتشبه للتوت لبري، ولايني راه ماكاتجيش ڭاع للشجرة د التوت لي كاتنتامي ل فاميلة Fragaria.

 طاكصونوميا 
باخنّو كان من بين النواع لي وصفها كارل لينايوس Carl Linnaeus ف لمجلد اللول ديال كتابو نواع لعشوب Species Plantarum ف 1753، و هوّ لي عطاه السمية لعلمية ديالو.

 التوزيع الجغرافي 
باخنو منتاشر ف لحوض لمتوسطي بحال ف شمال إفريقيا (لمغريب، الدزاير، تونس، ليبيا)، ف جنوب ؤروپا (سپانيا، لبرطقيز، و جنوب فرانسا، الطاليان، صلوڤينيا، كرواتيا، مونطينيڭرو و ليونان) و ف الشرق لأوسط (تركيا، فلسطين، إسرائيل، لأردن، لبنان، سوريا). كانلقاوها تا ف غرب فرانسا، ألبانيا، بلغاريا و جنوب إرلاندا.

 التّخدام 
يمين|تصغير|كيكة crumble cake مصاوبة من فاكهة باخنو
التوت ديال باخنّو فيه بزاف د السكّار ب نسبة ديال 40%، و ڤيطامينات مضادة للتأكسيد بحال ڤيطامين سي، بيطا كاروتين، ڤيطامين بي 3، و طوكوفيرول، و أسيدات ؤرڭانية ب نسبة ديال 9%. كاتقدر تّكال طرية، ولايني أغلبية طايبة حيت طرية كاتّجرح بزّربة شي لي كيخلي الطرونصپور ديالها ماشي عملي.

لفاكية د باخنو كاتخدم سيرتو ف لكوفيتير، يوڭورت، ولّا لمصاوبة د الشراب، بحال ميدرونيو ف لبرطقيز. ف ألبانيا كيصاوبو منو راكيا، لي هوّ نوع د ماحيا تقليدي عندهم.

لوراق ديال باخنو كيتخدّمو تا ف الطب د لعشوب سيرتو ضد الطونسيو و مرض السكار.

 تصاور 

 مصادر 


تصنيف:عشوب كيتكالو
تصنيف:فروتات كيتكالو
تصنيف:عشبات د ؤروپا
تصنيف:عشبات د شمال إفريقيا
تصنيف:نواع مامهدداش د ليستا لحمرا
تصنيف:عشوب توصفو ف 1753
الراية ديال مالطا

بدات الخدمة بالراية ديال مالطا ديال دابا ف 21 شتنبر 1964، بعد ما ستاقلات على بريطانيا. الراية ديال مالطا مقسمة بالطول على جوج، باللون لبيض و لحمر، و ف لقنت ديال الجهة البيضة، كاين فيها صليب جورج البريطاني

 تاريخ الراية 
كاتقول واحد الأسطورة بلي اللون البيض و الحمر ختارهم جورج اللول، الكونت ديال صقلية عام 1090 فاش نزل فمالطا بعد ما توقفو النورمان من الهجوم ديالهم ضد الجنوب دالطاليان، و طلب من المسيحيين ديال مالطا يتحاربو معاهم ضد العرب. الراية ديال مالطا فيها الصليب ديال القديس جورج، لي معروف باللون لبيض ديالو على خلفية حمرا.

 الرايات لقدام ديال مالطا 

 نويطات 

 مصادر 

تصنيف:مالطا
تصنيف:تاريخ د مالطا
تصنيف:رايات وطنية
دابلين

دابلين ولاّ ديبلان (بلينݣليزية: Dublin، بلإرلاندية: Baile Átha Cliath ولاّ: Bleá Cliath) هي لعاصيما د إرلاندا و أكبر مدينة فيها. هي أكبر مدينا تا ف لجزيرة د إرلاندا كاملا. جات ف الشرق د لبلاد، و تاطّل على لمحيط لأطلسي، ف لبلاصة اللي تيصب فيها لواد د ليفي.

دابلين عندها تاريخ قديم و سكنو فيها الناس من لعصر لبرونزي. دازو علبها بزاف د لحضارات بحال لڤايكينݣ و النورمان ولينݣليز. هي لعاصيما د إرلاندا من 1542، و لعاصيما د لجمهورية د إرلاندا من لعام اللي ستاقلات فيه ف 1922.

تيسكنو ف دابلين تقريبا 600.000 واحد، ويلا تجمعات مع النواحي ديالها تيوصلو تال 1.2 مليون د الناس. هي أكبر مركز صناعي ف لبلاد و فيها لمقرات ديال بزاف د الشركات لكبار ف لعالم (بحال أمازون و فيسبوك و ݣووݣل) حيت الضريبة هابطة ف إرلاندا.

 مصادر 


تصنيف:جمهورية إرلاندا
تصنيف:عواصم ديال بلدان
الصونطر الدولي د لمؤتمرات ف كاطوڤيتسه

الصونطر الدولي د لمؤتمرات ف كاطوڤيتسه (ب لپولونية Międzynarodowe Centrum Kongresowe w Katowicach) هوّ واحد الصونطر ديال لمؤتمرات و لمحاضرات ب شلّا ستيعمالات multipurpose. هاد لموضع تحلّ ل عامة الناس ف 2015، و كاين ف لملكية ديال لمجلس د لمدينة د كاطوڤيتسه، ف پولونيا. من ماي 2016، ولّات كاتسيّرو واحد الشركة ديال لإڤينتات PTWP Event Center ب كونطرا ديال لكرا على بزاف د لعوام.

 التاريخ، الديزاين و لبني 
تصغير|الصونطر و لأرينا صپوديك ف الليل، 2020
ف أغلب تاريخها، كانت كاطوڤيتسه مدينة ديال لمناجم د لفاخر ف لقلب ديال لمنطقة الصناعية ديال پولونيا، سيليسيا. زيادة على أرينا سپوضيك لي جات حداها، لمتحف السيليسي، و لمبنى ديال لؤركيسطرا د السيمفونيا لوطنية د الراديو د پولونيا، تّبنى الصونطر على منطقة صناعية قديمة لي كان فيها منجم د لفاخر لي كان باقي خدّام تال اللخر د التسعينات.

ف 2011، السلطات د لمدينة بداو لمشروع ديال لبني د الصونطر، ب قيمة ديال 378 مليون زلوطي (182 مليون منها من عند لإتحاد لؤروپي). الديزاين دارتو شركة JEMS Architekci و لكونطرا ديال لبني تّعطى ل شركة Polimex–Mostostal. هاد لكونطرا د لبني تّفسخ من بعد، و تّعطى ل شركات ڤاربود Warbud و Mercury Engineering. الديزاين د لمبنى، لي فيه خوية ف لوسط باش مايخبّيش أرينا سپوضيك، تّشكر بزاف، و ترشح ل جايزة ميس ڤان دي روهي ف 2017. لموضع دابا مربوط ديريكت معا سپوضيك ب تونيل دايز تحت لأرض.

لبني د لموضع تسالا ف مارس 2015، عام مور ما كان مخطط، و من 12 تال 15 مارس ف نفس لعام تدار أول مؤتمر فيه لي كان إنطيل إكصپو كاطوڤيتسه Intel ESL Expo Katowice.

 التيساع ديالو 
الصونطر الدولي د كاطوڤيتسه فيه 4 د لأقسام:

 شومبرة ب شلّا ستيعمالات مساحتها 8174 م² لي كاتقدر تهز تال 10000 واحد، معا لإمكانية باش تتقسم ل 3 د لپارتيات مساحتها مابين 2583 م² و 2839 م².
 قاعة كاتهز تال 600 واحد، منفاصلة على لباقي، و عندها لمرافق ديالها خاصين بيها، بحال الدخلة، لڤيستيير، و الطواليطات. كاتعطي لإمكانية باش يتنضّمو إڤينتات منفاصلين ف نفس لوقت بلا مايأترو على بعضياتهم.
 قاعات ديال لإحتفالات (كيهزّو تال 1000 واحد) ف زون معزولة د لمبنى و تا هوما ب لمرافق ديالهم. يقدرو يتقسمو على 3 د لأقسام مستاقلين A و B و C.
 مركز د لمحاضرات، لي كيتشكل من 26 قاعة صغيرة و متوسطة ف التيساع (مابين 28 و 144 م²)، ف ليطاج لفوقاني، ب إمكانية ديال دمج و تفراق لقاعات.

لموضع عندو پاركينڭ ب تيساع د 1500 طونوبيلة و طوبيس.

معا سپوضيك، الصونطر يقدر يستاضف إڤينت ب 25000 مشارك.

 لمنطقة التقافية د كاطوڤيتسه 
لمجلس د لمدينة ردّ هاد لمنطقة لي تعاود فيها لبني، "زون تقافية" (ب لپولونية Strefa Kultury). التطوير لحضاري ديال هاد الزون طاح ب كتر من مليار زلوطي. هاد الزون خدات جوائز متعددة منها:

 2015: "أحسن منتوج سياحي د لعام 2015" (لي نضماتها منضمة السياحة د پولونيا)
 2016: Meeting Planner Power Awards
 2018:
 Real Estate Impactor
 MP Power Multi Venue

 لإڤينتات لمضايفة 
من بين لإڤينتات لي تضايفو ف الصونطر:

 لمؤتمر لإقتصادي لؤروپي
 مؤتمر لأمم لمتحدة د التبدال لمناخي عام 2018
 لفينيال د إنطيل إكصپو كاطوڤيتسه Intel Extreme Masters (2015-2018 و 2022-2024) together with Spodek
 ويكيمانيا 2024 لملاقية السنوية ديال حاراكة ويكيميديا نمرة 19، لي دازت مابين 7 و 10 غشت 2024.

 تصاور 

 مصادر 

تصنيف:پولونيا
پورسعيد

پورسعيد ولّا بورسعيد هي مدينة مصرية و اللي معروفة ب لعربية تا ب "المدينة الباسلة" (يعني ب الداريجة "لمدينة الزاعمة")، كاينة ف شمال-شرق مصر و تاتطل على لبحر لبيض لمتوسط و المدخل الشمالي ل قناة السويس، و هي العاصمة ديال محافظة پورسعيد، تيسكنو ف پورسعيد كتر من نص مليون واحد.

تأسسات پورسعيد ف عام 1859 وقت حفر قناة السويس، ولايني لبلاصة فين تأسسات كان عندها تاريخ قدم من داكشي، و هي قريبة من مدون قدام ديال مصر، و لموضع ديال المدينة خلاها تولي مدينة كبيرة و مهمة ف ليقتيصاد ديال مصر كتيرشي ب لمرسى ديالها.

 أصل سّمية 
السمية د پورسعيد مركبة من كلمة (Port) بلفرونسي لي ب الداريجة كاتعني "مرسى" و كلمة "سعيد"، و هي السمية د الوالي ديال مصر سعيد باشا.

 ناس معروفين تولدو ف پورسعيد 
 سكينة فؤاد
 عبد الرحمن شكري
 عبد الرحمن فوزي
 عمرو دياب
 فايزة أبو النجا
 كامل أبو علي
 محمود ياسين
 محمد زيدان
 مسعد نور
 هاني أبو ريدة

 مصادر 


تصنيف:مدون د مصر
بوڭوطا

بوڭوطا () هي لعاصيما ديال كولومبيا، و لإقليم ديال كونديناماركا. وكتعتابر أكتر مدينة كولومبية من ناحية دلعلو بـ2640 ميترو، وحتا من ناحية ديال السكان لي واصلين لـ7،8 مليون نسمة، وايلا زدتي عليهم ناس لي ساكنين فالجوايه كيوليو 8،5 مليون نسمة. اما من ناحية ديال تيساع، فراه بوڭوطا هي أكبر مدينة فـكولومبيا وفـأمريكا لجانوبية، بحيت كتوصل لـ1587 كلمطر². وكتعتابر هي لمركز لقتيصادي وسياسي ديال لبلاد.

 تأسيس ديالها 
تاسسات مدينة بوڭوطا فعام 1538م، على لقايد لعسكري صبليوني ڭونزالو خيمينيز دي كويسادا منبعد ما غلب لهنود دالتشبتشا، لي كانو عايشين فيها، وعمرات فلول بلمهاجرين لي جاو من لميريكان لوسطانية. ومنبعد جاو مستعمرين صبليونيين لي ستوطنو لمدينة كلها وولات وحدة من لمحافظات صبليونية ولمقر ديال نيابة لملكية تاع غرناطة جديدة. ومور الاستقلال ولات بوڭوطا هي لعاصيمة ديال كولومبيا لكبيرة، وموراها لعاصيمة ديال لجمهورية د كولومبيا.

 لموقع ديالها 
كتواجد بوڭوطا على واحد لهضبة كتوصل لعلو ديال 2640 ميترو على سطح دلبحر، وبين لجبال ديال الأنديز فلوسط ديال كولومبيا. فلقارة دأمريكا لجانوبية.

 السكان 
كتعتابر بوڭوطا أكبر مدينة فـكولومبيا من ناحية لعدد دالسكان، ولي وصلو فـ2005 لـ7,363,782 نسمة، وكيعيشو فكتافة سكانية ديال 4,310 فكل كيلوميطر مربع. وتقريبا شي 47% ديال السكان ذكورة، وشي 52.5% منهم نتاوي.

كيعيش ف بوڭوطا بزاف ديال لفوقارا فبلايص ديال لمباتة موقتة ومزحومة كتسمى پاريوس، وأغلبية ديال لمضبرين تما عندهم ديور وڤيلات هاي كلاس وراقية، اما لغالبية ديال الطبقة لمواسطة كيعيشو فديور اقتصادية ومريحة.

 صيناعات لأساسية 
كتكون صيناعة رئيسية فبوڭوطا من صيناعة ديال سيما ولمواد دشيمي ولبرودويات دلغذا ولغزل والنسيج.

 بلايص بوڭوطا 
كتكون بوڭوطا من 20 بلاصة
نسمية دلبلاصة1اوساكوئن2جابينرو3سانتافي4سن كريستوبال5أوسم6توجيليتو7بوسا8كندي9فونتبون10انكاتيوا11سوبا12باريوس اونيدوس13تيوساكوئيلو14لوس مارتيرس15أنتونيو نارينو16بيونته آراندا17لا كاندلاريا18رافائل اوريبه19سيوداد بوليفار20سوماباز

 الطقس تاعها 

 لمعرض ديال تصاور 

 مصادر 


تصنيف:كولومبيا
تصنيف:عواصم ديال بلدان
تصنيف:مقالات د مسابقة ويكيپيديا ب الداريجة غشت 2024
بطاطا

لبطاطا هي نبتة و خضرة و وحدة من أكثر الخضروات عندها شعبية فالعالم. لبطاطا عندها فوايد صحية كبيرة و قيمة غذائية عالية. ف لكوزينة لمغربية، كتعتبر البطاطا من الأساسيات اللي كاتدخل ف عدد كبير ديال الأطباق.

 أصل تسمية البطاطا 
السمية لعلمية ديال لبطاطا هي ، ولايني السمية الشايعة ديالها "بطاطا" عندها أصل تاريخي جاي من مجموعة ديال اللغات:

 الصبليونية: السمية الصبليونية ديال لبطاطا هي "patata"، و هاد الكلمة براسها جايه من الكلمة الأصلية "batata" اللي كانت تستعملها قبايل الهنود الحومر فلميريكان.
 الكلمة الأصلية: "batata" كانو كيستعملوها شعوب من منطقة الأنديز، وبالخصوص شعوب الهنود الحومر من قبايل التينو، و كانت تعني "البطاطا الحلوة". هاد الكلمة نتاشرات عبر الإستعمار الصبليوني و بدات كتخدم للإشارة للبطاطا بشكل عام.
 اللغة العربية: "بطاطا" جايه من الصبليونية "patata"، وهاد الكلمة دخلات ل اللغة العربية من خلال التبادل الثقافي و التجاري.

فبالتالي، أصل تسمية "بطاطا" مرتابطة بالرحلات الإستكشافية و التبادلات الثقافية اللي وقعات بين العالم الجديد و العالم القديم، و كتعكس تأثير هاد التبادلات على اللغة و المصطلحات د لماكلة.

 فوايد لبطاطا 
لبطاطا كتحتاوي على كمية كبيرة من النشويات، اللي كتمنح الطاقة ل لݣسدة. فوق هاد الشي، لبطاطا فيها كميات كبيرة من الڤيطامينات و المعادن، بحال ڤيطامين C، لپوطاسيوم، و الحديد. هاد المواد كتساهم فتعزيز لمناعة ديال لݣسدة، و كاتعاون على الحفاظ على صحة لقلب.

 مصادر 


تصنيف:مقالات د مسابقة ويكيپيديا ب الداريجة غشت 2024
تصنيف:عشبة
تصنيف:عشوب توصفو ف 1753
شريشمة

شريشمة (بـنݣليزية: Machine Gun (MG)) هو واحد سلاح ناري آلي أوطوماتيكي، ولغرض منو هو طليق ديال رصاص من شي مكحلة مسربية دطلقات بلواسطة ديال حزام دلمين. وفلغالب بلمعدل ديال مياوات دالطلقات فالدقيقة لوحدة. الشريشمات القدام اللولة لولة كانت كاتخدم غير بليد. اما الرشاشات ديال دابا كتخدم ياما بلݣاز ولا بشي مصدر ديال ضو، بحال الشريشمة MK 134، فـلولايات المتاحدة د ميريكان، ولفردي رشاش هو كول سلاح ناري وأوطوماتيكي كاملو.

 الشرشيمة الجديدة 
MP5 : كيتعتابر من احسن شريشمات فلعالم، وكيعتامدو عليه لبوليس لألماني ولقوات الخاصة بلحضيان دلحدود. كيخدم هاد السلاح بالإشعاع وكيتميز بدقة ديالو لكبيرة فتنياش على لأهداف، وكينصحو بيه.

Uzi : صممو عوزيل ݣال، وتبنى هاد سلاح رسميا فعام 1951م، وبدا لاستيعمال ابتداء من عام 1954م. وكيتميز بسهولة دلاستيعمال ديالو وتصميمو لبسيط، ومتعتامد فكتر من 70 دولة فلعالم.

P90 : هاد سلاح تطور فـبلجيكا فلأواخر ديال تمانينات، وكيتستعمل دابا من لقبل ديال لقوات لعسكرية ولقوات دتطبيق ديال لقانون. وكيتميز بتصميم ديالو الاستثنائي ولخصائص ديالو لي ماشي عادية، وعاد زيد عليه وزنو لخفيف وحجمو الصغير.

MP7 : هاد سلاح صنعاتو شركة هيكلر أند كوخ لالمانية، وحطوه فعام 2000. كان معروف شحال هادي بسلاح دالديفاع الشخصي، ولكن لجيوش دبزاف ديال دول ولات كتستعملو دابا، بحال كوريا لجنوبية ولمملكة لمتاحدة. وكيخدم هاد السلاح بلݣاز، وكيشبه تصميم دخلاني ديالو لبندقية هكلر أند كوخ جي36. وكيتميز بتفوق ديالو من ناحية دلمدى ولقدرة ديالو على لاختيراق.

PM12 : هاد رشاش تطور فلخمسينيات، وتحط فلأسواق أول مرة فعام 1959م. وتعتامد فعام 1961م من لقبل دلجيش لإيطالي، ولكن لموقع ديال «ميليطري توداي» كيتوقع بلي غادي يتوقف لاستيعمال ديالو فلقريب، حيت كيقول بلي سالا وقتو.

MAC-10 : تصمم بلواسطة ديال لمصمم دلأسلحة لميريكاني جوردون إنݣرام. ويتميز بحجمو الصغير وبلقدرة تاعو على تنياش على لاهداف لقريبة. وكيوصفوه لخبراء دسلاحات بـ«السلاح التيقة»، وكيتناسب بزاف مع لكواتم د صوت.

CZ Scorpion Evo 3 : هاد سلاح هو من اجيل تالت تصنع فـالتشيك. وتعتامد عليه فعام 2009م من لقبل دلقوات لمسلحة والبوليس فلجمهورية التشيكية. وكيتميز بلوزن لخفيف ديالو وحجمو صغير، ومناسب للهزان بتخبية ولاستيعمال فلداخل دلبنايات ولمركبات ولمساحات الضيقة.

MP9 : هو سلاح صمماتو وصنعاتو من لقبل ديال شركة "Brugger & Thomet" سويسرية. لبلان هو أنه السلاح ما لقاش شي اهتمام فلول، وهادشي خلا لمصممين يديرو عليه كتر من 19 تغيير هنداسي عليه. ومزال كيتستعمل لدابا فلجيش السويسري، وكيتصدر لـبلغاريا ولهند وإندونيسيا وماليزيا وهولندا ولبرطقيز وروسيا وطايلاند.

SAF : هو فردي رشاش طوراتو تشيلي فعام 1993، واعتامدو فيه على لبندقية السويسرية SIG SG 540. وكيتميز بسهولة دلاستيعمال ديالو وسرعة ديال طليق درصاص، اما لمدى ديالو كيوصل لـ100 متر."مصدر قناة سكاي نيوز". مؤرشف من الأصل في 2018-12-11.

 مصادر 


تصنيف:مقالات د مسابقة ويكيپيديا ب الداريجة غشت 2024
تصنيف:حوايج بانو ف 1862
حيزب لخدمة (لمملكة لمتحدة)

حيزب لخدمة (ب النڭليزية Labour Party) هوّ حيزب سياسي شتيراكي ديموقراطي ف لمملكة لمتحدة. كيتصنف هاد لحيزب بلي كينتامي ل ليسر لوسطاني على لخريطة السياسية. بشكل عام، كيتوصف هاد لحيزب بلي هوّ تيحاد ديال الشتيراكيين الديموقراطيين، الديموقراطيين الشتيراكيين، و النقابيين لعمّاليين. هوّ دابا لحيزب لحاكم ف لمملكة لمتحدة بعدما ربح لإنتخابات لعامة د 2024، و هوّ أكبر حيزب من جيهت عدد لأصوات و عدد لكراسى ف مجلس لعموم (مجلس النواب ديال لمملكة لمتحدة). دازو من هاد لحيزب 7 د رؤاسا د لوزارا، و الرئيس لحالي ديالو هوّ كير ستارمر، لي هوّ نيت رئيس لوزارا لحالي ديال لمملكة لمتحدة.

هاد لحيزب تأسس ف عام 1900 من لحاراكة د لعمال النقابيين، و أحزاب شتيراكية ديال لقرن 19. حيزب لخدمة هوّ أكبر حيزب ف لبرلمان د ويلز، و مشكّل لحكومة ديالها بشكل كامل. ف سكوطلاندا ربح أغلبية د لكراسى ف إنتخابات 2024. و هوّ عضو ف عدد ديال لمنظمات الشتيراكية الدولية بحال حيزب لإشتراكيين لؤروپيين، و لإتحاد التقدمي، و عندو صفة ديال عضو مراقب ف لأممية الشتيراكية.

 مصادر 


تصنيف:السياسة د لمملكة لمتحدة
ڭرين كارد

لڭرين كارد () هي واحد الوثيقة لي كاتسمح للمواطنين من بلدان مختالفة باش يهاجرو و يسكنو بشكل دايم ف لميريكان. كاينين لي كياخدو لڭرين كارد مورا التستية ().

 مصادر 

تصنيف:قانون د لهجرة ل الولايات المتاحدة د ميريكان
سهام البوش

سهام البوش صحافية و مقدمة برامج رياضية تعرفات و تشهرات ف بدايتها ف قناة الرياضية المغربية ف 2006.

 حياتها 
ف 26 نونبر 2011 تجوّجات ب الدكتور عصام حفظي ف الدارلبيضا.

 المسيرة ديالها 
بدات المسيرة ديالها كمراسلة فقناة "الخليفة نيوز" و من بعد مشات لجورنال "النهار المغربية"، و ف اللخر لتاحقات ب طاقم أول قناة رياضية ف المغرب ف 2006 لي هيّ قناة الرياضية، و قدّمات أول نشرة إخبارية ف هاد لقناة ف 16 شتنبر ف نفس لعام. و قدّمات عدد ديال لبرامج ف هاد لقناة بحال "غرائب رياضية"، "حصيلة الأسبوع"، "على الهواء" و "مستودع".

سهام البوش عضوة و مستشارة ف لمكتب التنفيدي ديال الرابطة المغريبية د الصحافيين الرياضيين، و عضوة ف لجنة التقافة الرياضية و التوتيق و التكوين لمستامر و الدراسات. و هي رئيسة ديال لجنة الصحفيات الرياضيات التابعة للجمعية لمغريبية د الصحافة الرياضية من 2010.

 تشريفات 
ف 7 نونبر 2021، تدار حفل تكريم من عند "المبادرة الوطنية لتكريم المرأة المغربية" ل عدد ديال لفعّاليات النسوية، منهم سهام البوش ف صنف لإعلام، معا لإعلامية جميلة البزيوي.

 مصادر 

تصنيف:بيوغرافيا د نسا
تصنيف:ناس حيين
تصنيف:صحافية مغريبية
تصنيف:الرياضة ف لمغريب
التيران لكبير د مراكش

التيران لكبير د مراكش (بلأمازيغية: ⴰⵏⵏⴰⵔ ⵏ ⵎⵕⵕⴰⴽⵛ) هو تيران ديال لكورة كاين ف مدينة مراكش لمغريبية، و تحلّو لبيبان ديالو نهار 5 يناير 2011. تيهزّ التيران 45240 بلاصة، و تاتلعب فيه لفرقا د الكوكب المراكشي و لمنتخب د لمغريب د كورا.

 أحدات 
ضايف تيران مراكش هاد لمسابقات دّولية:
 كاس لعالم د لأندية 2013
 كاس لعالم د لأندية 2014
 تصاور 

 شوف حتى 
 الكوكب المراكشي
 مراكش
 بوطولا 1

 مصادر 

تصنيف:تيرانات د كورة ف لمغريب
تصنيف:مراكش
مومباي

مومباي (بلهندية: मुंबई - بلينݣليزية: Mumbai) ولاّ بومباي هي مدينة هنديّة. هي أكبر مدينة من جيهة لعدد د السكان ف لبلاد، و لعاصيما د لولاية د ماهاراشترا. مومباي مدينة مصاوبة من 7 د لجزر، جات ف لغرب د لبلاد، و كاطّل على لبحر د لعرب، ف الشمال د لمحيط لهندي.

مومباي من أكبر لمدون ف لعالم، و تيسكن فيها كتر من 21 مليون واحد. كانت سميت لمدينة بومباي تال 1996، ملّي بدلاتها لحكومة ل"مومباي"، اللي بالنسبة ليهم سمية هنديّة كتر من لقديمة اللي كان دارها لإستعمار. هي لقلب ديال لإقتصاد ديال جنوب آسيا كاملا و فيها أكبر بورصة ف لمنطقة. فيها تلاتا ديال لمواقع داخلين ف اللائحة ديال مواقع الترات لعالمي ديال ليونيسكو.

 مصادر 


تصنيف:مدون د لهند
كارديف

كارديف (بلينݣليزية: Cardiff، بلويلزية: كايرديد - Caerdydd) هي لعاصيما د ويلز من 1995 و أكبر مدينة فيها. جات ف لجنوب ڭاع د لبلاد، و كاطل على لقناة د بريسطول، اللي هي طرف من لمحيط لأطلسي. تيسكنو فيها تقريبا 350.000 واحد، و هو اللي تيخلّيها تكون ف الترتيب رقم 11 ما بين أكبر لمدونا د لمملكة لمتاحدة.

كارديف عندها تاريخ قديم فايت 2000 عام، و كانت من لمدونا اللي حكموها الرومان ف بريطانيا. هي مدينا سياحية بزاف، و تيزوروها تقريبا كتر من 18 لمليون د الناس كل عام.

 مصادر 


تصنيف:ويلز
تصنيف:عواصم ديال بلدان
سانت جونز

سانت جونز ولاّ سان جونز (بلينݣليزية: Saint John's) هي لعاصيما د أنتيݣوا وباربودا و أكبر مدينة فيها. جات ف الشمال لغربي د لجزيرة د أنتيݣوا و كاطّل على لبحر د لكاريبي. هي لمركز د لحكيم ف لبلاد من لوقت د لستيعمار ديالها ف 1632، و بقات هي لعاصيما تا مورا لإستقلال ف 1981.

تيسكنو ف سانت جونز كتر من 22.000 واحد، و فيها أكبر مرسا و أكبر مطار ف أنتيݣوا وباربودا.

 مصادر 


تصنيف:أنتيݣوا وباربودا
تصنيف:عواصم ديال بلدان
ساتياجيت راي

{ساتياجيت راي (باللغةلبنغالية: সত্যজিৎ রায়) تولد ف 2 ماي 1921 و توفى في 23 أبريل 1992. هو مخرج هندي من أصل بنغالي، كيتعتابر من أشهر لمخرجين فالهند وفالعالم. He is celebrated for works including The Apu Trilogy (1955–1959), الناس عرفاتو من خلال أفلام كبيرة بحال "لغنية د الطريق" و"لعدو د الشعب" و"صالون د لموسيقى" والفيلم لخراني ديالو "الزائر". مات راي نهار 23 أبريل 1992.

 حياتو الشخصية 

 النشأة و التعليم ديالو 
عائلة "ساتياجيت راي" كانت معروفة فالبلاد من قبل عشر جيال عل الأقل. جدو "أوبندكريشار راي تشودري" كان كاتب ورسام وفيلسوف وناشر وعالم فالفلك. زيد على هادشي كان زعيم ديني لحركة "براهمو ساماج". باه "سوكومار راي" (ولد أوبيندراكيشور)، كان شاعر وكاتب قصص مشهور وعندو قصائد كضحك معروفة باللغة البنغالية. وكانو فالعائلة كذلك رسامين ونقاد. لمخرج "ساتياجيت راي" هو ولد "سوكومار" ومو "سوبرافا راي". تزاد فمدينة كلكتا. ملي كان عندو غير 3 سنين، توفى ليه باه. وكان على مو "سوبرافا" تخدم باش تصرف على العائلة.

 مصادر 


تصنيف:زيادة 1921
تصنيف:وفيات 1992
تصنيف:لهند
الجامع الأموي ف دمشق

جامع بني أمية الكبير، لمعروف بالجامع الأموي، هو الجامع اللي عطا الوليد بن عبد الملك لأمر باش يتبنا ف ديمشق، لعاصمة د سوريا. كيتعتبر الرابع فالأهمية بين المساجد الإسلامية من بعد الحرمين ديال مكة والمدينة والمسجد الأقصى، هو واحد من أفخم المساجد الإسلامية، ومن عجائب الإسلام السبعة ف لعالم.حتّي، فيليب. (1983). تاريخ سوريا ولبنان وفلسطين (ترجمة كمال اليازجي). بيروت: دار الثقافة، ص. 131.

بدا لبني د الجامع الأموي ف عام 705م على يد الوليد بن عبد الملك، اللي جاب صنّاع من الفرس والهنود، وحتى إمبراطور بيزنطة صيفط مية فنان يوناني باش يشاركوا فتزيينو.ابن بطوطة، محمد. (2014). رحلة ابن بطوطة: تحفة النظار في غرائب الأمصار وعجائب الأسفار. بيروت: دار إحياء العلوم. الصفحة 66 هاد الجامع خدى بزاف ديال المدح والوصف، خصوصا من الرحالة والمؤرخين والأدباء اللي زاروا دمشق عبر العصور. كانوا كيشكروا بزاف ف زواق سقف المسجد والجدران ديالو اللي عامرة بالفسيفساء الملونة، والرخام اللي تدار فالبني. ولكن هاد الزواق تطمس بزاف بناءً على فتاوى اللي قالت بلي ما تجوزش، حتى رجعوا يكتاشفوها ويصلحوها فعام 1928. المؤرخ فيليپ حتي قال عليها: "هاد الزينة كتمثل الصناعة الأهلية السورية، وماشي الفن اليوناني ولا البيزنطي."حتّي، فيليب. (1983). تاريخ سوريا ولبنان وفلسطين (ترجمة كمال اليازجي). بيروت: دار الثقافة، ص. 133.

 مصادر 

تصنيف:سوريا
تصنيف:جوامع
باس طير

باس طير (بلينݣليزية: Basseterre، بلكريول: Basterre) هي لعاصيما د سان كيتس ؤنيڤيس و أكبر مدينة فيها. جات ف لجنوب لغربي د لجزيرة د سان كيتس، و كاطّل على لبحر د لكاريبي. تيسكنو فيها تقريبا 17.000 واحد، و هي وحدا من أقدم لمدون د الشرق د لكاريبي.

لأصل د السميا جاي من لفرانساويا من لوقت اللي ستعمرات فرانسا ديك لموطع، و أسسات لمدينا ف 1627. باس طير تاتعني بلفرانساوية لأرض لهابطا، حيت جات ف بلاصة واطيا و كاطّل على لبحر.

 مصادر 


تصنيف:سان كيتس ؤنيڤيس
تصنيف:عواصم ديال بلدان
حيزب الله

حيزب الله هوّ حيزب سياسي إسلامي شيعي لبناني و جماعة مسلّحة شبه عسكارية. الجناح الشبه عسكاري ديال حيزب الله كيتسمى "مجلس الجهاد"، و الجناح السياسي ديالو هوّ "كتلة الوفاء للمقاومة" لي كاينة ف لبرلمان د لبنان. لقوة لعسكارية ديال حيزب الله تقدّرات ب لقوة ديال جيش متوسط لحجم ف جوايه 2016.

تأسس حيزب الله ف 1982 من عند فقها لبنانيين كا ستيجابة ل لإجتياح لإسرائيلي د لبنان. لحيزب ستلهم بزاف من التورة لإسلامية د 1979 ف إيران، و لموضيل ديال لحكم د آية الله روح الله خوميني، و عندو علاقات قوية معا النظام ف إيران. لمجموعة تدعمات ف اللول من عند 1500 مدرّيب من لحرس التوري لإسلامي لإيراني لي عاونو ف توحيد لفراقي الشيعية تحت اللواء ديال حيزب الله. ف 1985، حيزب الله خرّج بيان رسمي لي وضّح فيه لأهداف الرئيسية ديالو، لي منّها تحياد التأتير لغربي من لمنطقة، تدمير إسرائيل، لولاء للمرشد لأعلى ديال إيران، و تأسيس حكومة إسلامية متأترة ب الإديولوجيا ديال النظام لإيراني. لبيان ف نفس لوقت شدّد على لإستقلالية ديال لبنان ف لقرار و السيادة. ف التمانينات و التسعينات، تقاتل حيزب الله ضد إسرائيل و جيش لبنان الجنوبي لمسيحي، و النتيجة د هادشي كانت إنسحاب إسرائيل من الجنوب د لبنان ف عام 2000. لعب حيزب الله دور كبير ف حرب لبنان د 2006، و من بعد كان طاراف ف لحرب لأهلية ف سوريا من جيهت النظام ديال لأسد ضد لمعارضة السورية.

ف 2009، جدّد حيزب الله لبيان ديالو باش يعارض الطائفية السياسية، يتقرّب من لحاراكات لي ماشي إسلامية، و يدعو ل حكومة ديال لوحدة لوطنية. من جيهت السياسة لبرّانية، ماتبدّلوش لمواقف ديال حيزب الله لي بقى كيعتابر السطراتيجيات ديال لميريكان و الدور ديال إسرائيل محاولات ديال إحتلال لمنطقة.Berti, Benedetta.

من التسعينات د لقرن 20، ولّا حيزب الله قوة سياسية كبيرة ف لبنان. لمجموعة كاتسيّر ريزو كبير ديال لخدمات لإجتماعية، منها مدارس و سبيطارات، زيادة على لقناة لفضائية المنار. كتلة الوفاء للمقاومة لي تابعة ل حيزب الله عندها 15 كرسي ف لبرلمان اللبناني، شي لي كيخليه فاعل قوي ف السياسة د لبنان. من مور التفرڭيعات د لمرسى د بيروت ف 2020، تتّاهم حيزب الله ب وضع عراقيل ل محاولات محاسبة لمسؤولين، شي لي زاد طيّح الشعبية ديالهم. ف الصونداج ديال لباروميطر لعربي، 55% د اللبنانيين ڭالو بلي "ماعندهم تا شي تقة ف حيزب الله". وخا داكشي كاتبقى عندو شعبية كبيرة عند اللبنانيين الشيعيين.

وخا كانو دعوات من قرارات ديال مجلس لأمن ديال لأمم المتحدة باش يتحيّد السلاح ل حيزب الله، هاد اللخر زاد وسّع لقدرات لعسكارية ديالو. الجناح لعسكاري ديال حيزب الله دابا راه قوى من الجيش اللبناني، شي لي كيخليه واحد من أقوى لفاعلين ف لعالم من غير الدول. ف 2021، حسن نصر الله، الزعيم ديال حيزب الله ف داك لوقت، ڭال بلي عندهم 100.000 عسكري. حيزب الله يقدر يكون متورط ف عدد ديال لهجمات لكبيرة، منها شكوك بلي شارك ف لهجمة على السفارة د لميريكان ف بيروت ف 1983 و لهجمات على لقشلات لعسكارية ديال لميريكان و فرانسا ف بيروت ف نفس لعام. زيادة على لإغتيال ديال رفيق لحريري ف 2005، و عمليات خرين ديال التفرڭيع و لإختطاف. وخا كاينين أكاديميين كيعتابرو حيزب الله حاراكة د لمقاومة، كاينين كتر من 20 دولة كيعتابرو الجناح لعسكاري ديالو، ولّا ڭاع لحيزب كامل، جماعة إرهابية.

 مصادر 


تصنيف:لبنان
كينݣسطاون

كينݣسطاون (بلينݣليزية: Kingstown - لمعنا ديالها: لمدينا د الماليك) هي لعاصيما د سانت ڤينسنت و لݣرونادين و أكبر مدينة فيها. جات ف لجنوب ڭاع د لجزيرة د سانت ڤينسنت، و كاطّل على لبحر د لكاريبي. تيسكنو فيها تقريبا 13.000 واحد، و فيها أكبر مرسا ف لبلاد.
 التاريخ ديالها 
تأسسات كينݣسطاون ف 1722، من مستعمرين فرانساويين جاو لتمّا.

 مصادر 


تصنيف:سانت ڤينسنت و لݣرونادين
تصنيف:عواصم ديال بلدان
كاستريس

كاستريس (بلينݣليزية: Castries) هي لعاصيما د سانط لوسيا و أكبر مدينة فيها. جات ف الشمال لغربي د لبلاد، و كاطّل على لبحر د لكاريبي. تيسكنو فيها تقريبا 34.000 واحد، و فيها لمقر ديال لمنضمة ديال لبلدان د الشرق د لكاريبي.

 مصادر 


تصنيف:سانط لوسيا
تصنيف:عواصم ديال بلدان
سان سالڤادور

سان سالڤادور (بالصبليونية: San Salvador) هي لعاصيما د الصالڤادور و أكبر مدينة فيها. جات ف لوسط د لبلاد، ما بين لبركان د سان سالڤادور و الضاية د إيلوپانڭو. تيسكنو فيها تقريبا 1.6 مليون د الناس، و هو اللي مخليها تكون ما بين أكبر لمدون د أمريكا لوسطانية.

 التاريخ ديالها 
سان سالڤادور مدينا قديما، كانو ساكنين فيها لقبايل د پيپيل، و لكن خواوها ف 1525 ملّي دخلوليها الصبليون. رحلات لمدينا جوج مرات بسباب لحروب، و دازو عليها زلازل (أكبر واحد كان ف 1854)، و تفرڭيعات ديال براكين (منها وحدا كبيرا ف 1917).

 مصادر 


تصنيف:الصالڤادور
تصنيف:عواصم ديال بلدان
شنتي

الشنتي (ب ، ب ، السمية لعلمية Secale cereale) نوع ديال لعشوب كيتّزرع على ود لحبوب ديالو، و كيتّعتابر محصول ديال التغطية و ديال لعلف. الشنتي كيتّزرع سيرتو ف لمناطق ديال شرق و شمال ؤروپا و روسيا. هاد لعشبة كاتقاوم لبرد و التربة لفقيرة كتر من لحبوب لخرين. النمو لقوي ديالها كيقضي على النبتات الطفيلية، و كاتعطي بزاف د لعلف ل لبهايم ف لبدية د لعام. كيتّعتابر الشنتي قريب ف لقبيلة ديال لڭمايح لي منها لڭمح و الشعير.

كيتخدّم الشنتي ف لمصاوبة ديال لخبز، لبيرة، لويسكي د الشنتي و لعلف د لبهايم. ف لقرون لوسطانية، الشنتي كان منتاشر بزاف ف لكوزينة ديال سكانديناڤيا، و لخبز الناشف ديال الشنتي باقي عندو شعبية تماك.

ؤروپا كاتنتج النص د لمحصول ديال الشنتي ف لعالم، ولايني قليل منو لي كيدوز ف التجارة لبرّانية، حيت كيتخدّم سيرتو ف لإستهلاك لمحلي. كاينة عشبة هجينة مابين الشنتي و لڭمح لي كاتسمّى ب لعربية "شيقم" و ب النڭليزية triticale، لي كاتدمج لخصايل ديال لمزروعات بجوج، و كاتّنتج ب كميات كبيرة ف لعالم كامل.

ف لفولكلور لؤروپي، "ديب الشنتي" (ب ) هوّ شيطان كيخطف الدراري الصغار و كياكلهم.

 مصادر 

تصنيف:عشوب توصفو ف 1753
تصنيف:حبوب د الدرة
تصنيف:ماكلة
هابانا

هابانا (بالصبليونية: La Habana) هي لعاصيما د كوبا و أكبر مدينة فيها. جات ف الشمال لغربي د لبلاد، تيدوز منها لواد د ألمينداريس، و كاطّل على لخليج د لمكسيك، اللي جا ف لغرب ڭاع د لمحيط لأطلسي. تيسكنو فيها تقريبا 2.5 مليون د الناس، و هو اللي مخليها تكون أكبر مدينة ف لمنطقة د لكاريبي من جيهة لعدد د السكان.

لمدينة لقديمة د هابانا، اللي أسسوها لمستعمرين الصبليون ف 1519، مسجّلا ف اللائحة ديال مواقع الترات لعالمي ديال ليونيسكو من 1982. هي لعاصيما د لجزيرة من 1607، و ديال لجمهورية د كوبا من لعام اللي ستاقلات فيه، اللي هو 1902.

 مصادر 


تصنيف:كوبا
تصنيف:عواصم ديال بلدان
سانطو دومينݣو

سانطو دومينݣو (بالصبليونية: Santo Domingo) هي لعاصيما د لجمهورية د الدومينيكان و أكبر مدينة فيها. جات ف لجنوب د لبلاد، كيدوز فيها لواد د أوزاما، و كاطّل على لبحر د لكاريبي. هي أقدم مدينا ف لقارة د أميريكيا اللي باقا مسكونا تال دابا. تبنات ف عام 1496، ف لوقت د السفرات اللولا د كريسطوف كولومبوس. تيسكنو فيها تقريبا مليون ديال الناس.

لمدينا لقديما د سانطو دومينݣو (لمدينا لستيعماريا) مسجّلا ف اللائحة ديال مواقع الترات لعالمي ديال ليونيسكو من 1990.

 مصادر 


تصنيف:لجمهورية د الدومينيكان
تصنيف:عواصم ديال بلدان
سانت جورجز

سانت جورجز (ب لينݣليزية: Saint George's) هي لعاصيما د ݣرينادا و أكبر مدينة فيها. جات ف لجنوب لغربي د لجزيرة، و كاطّل على لبحر د لكاريبي. تيسكنو فيها تقريبا 33.000 واحد.

لفرانساويين هوما اللي بناو سانت جورجز ف 1650. هي لعاصيما د لبلاد من لعام اللي ستاقلات فيه (1974)، و فيها أكبر مرسا و أكبر مطار ف ݣرينادا.

 مصادر 


تصنيف:ݣرينادا
تصنيف:عواصم ديال بلدان
مونطيڤيديو

مونطيڤيديو (بالصبليونية: Montevideo) هي لعاصيما د ؤروڭواي و أكبر مدينة فيها. جات ف لجنوب ڭاع د لبلاد، و كاطّل على لمحيط لأطلسي، ف لبلاصة اللي كيصب فيها لواد د ريو دي لا پلاطا. تيسكنو فيها تقريبا 1.3 مليون د الناس.

تأسسات مونطيڤيديو ف 1726، و ولاّت هي لعاصيما ديال ؤروڭواي من 1828، و هو لعام اللي ستاقلات فيه من صبانيا. فيها أكبر مرسا و أكبر مطار ف لبلاد، و مبني فيها لمقر ديال ميركوسور. تكلاصات بزاف د لعوامات هي أحسن مدينا يعيش فيها لواحد ف أمريكا لجانوبية.

 مصادر 


تصنيف:ؤروڭواي
تصنيف:عواصم ديال بلدان
سوكري

سوكري (بالصبليونية: Sucre) هي وحدا من لعواصم الجوج د بوليڤيا و سادس أكبر مدينة فيها. جات ف لجنوب لوسطاني د لبلاد، ف لوسط د الجبال لعاليا د لأنديز. هي براسها لعلو ديالها كبير، و قريب من 2800 ميطرو. هي لعاصيما الدستورية د لبلاد (زعما هي اللي مكتوبا ف الدستور، و مصوّت عليها لبرلمان)، و عاد كاين لاپاز اللي هي لعاصيما لإدارية و فيها لمقر ديال لوزارات و لإدارات ديال لبلاد.

تيسكنو ف سوكري تقريبا 250.000 واحد، و لمدينا لقديما ديالها مقيّدا ف اللائحة ديال مواقع الترات لعالمي ديال ليونيسكو من 1991.

 السميات 
سوكري كاتسمّا تا ب "لمدينا اللي عندها ربعا د السميات"، اللي هوما: سوكري، شاركاس، لا پلاطا، و شوكيساكا.

 التاريخ ديالها 
الصبليون هوما اللي بناو سوكري، و بداو التأسيس ديالها ف 1538. لبني ديال الديور ديالها تدار على الشكل ديال الديور ديال لأندلس، اللي أترات بزاف على التقافة د لمدينة. ولاّت هي لعاصيما د بوليڤيا ف 1839، و لكن مشات لإدارات للاپاز ف 1898.

 مصادر 


تصنيف:بوليڤيا
تصنيف:عواصم ديال بلدان
لاپاز

لاپاز، كاتنطق لاپاس، رسميا نويسترا سينيورا دي لاپاز (بالصبليونية: Nuestra Señora de La Paz - كاتّرجم ب: السيدة ديالنا ديال السلام، بلأيمارا: Chuqi Yapu - شوقي ياپو) هي وحدا من لعواصم الجوج د بوليڤيا و تالت أكبر مدينة فيها. جات ف لغرب د لبلاد، ف لوسط د الجبال لعاليا د لأنديز. هي براسها لعلو ديالها كبير، و فوق من 3600 ميطرو، و هو اللي مخلّيها تكون أعلى عاصيما ف لعالم. هي لعاصيما لإدارية د لبلاد (زعما هي اللي فيها لمقر ديال لوزارات و لإدارات ديال لبلاد)، و عاد كاين سوكري اللي هي لعاصيما الدستورية، اللي مكتوبا ف الدستور، و مصوّت عليها لبرلمان.

تيسكنو ف لاپاز شويا كتر من 750.000 واحد، و فيها أعلى و أطول خط ديال التيليفريك ف لعالم (11 كيلوميطر).

 مصادر 


تصنيف:بوليڤيا
تصنيف:عواصم ديال بلدان
پاراماريبو

پاراماريبو (بلهولاندية: Paramaribo) هي لعاصيما د سورينام و أكبر مدينة فيها. جات الشمال د لبلاد، على لواد د سورينام، و تقريبا شي 15 كيلوميطر ف لجنوب د فين كيصبّ ف لمحيط لأطلسي. تيسكنو فيها تقريبا 250.000 واحد، اللي هو تقريبا النص د السكان د لبلاد.

تبنات پاراماريبو ما بين 1630 و 1650، و حكموها لبريطانيين و موراهوم لهولانديين. ولاّت هي لعاصيما د لجمهورية د سورينام من لعام اللي ستاقلات فيه، 1975.

لمدينة لقديمة د پاراماريبو مسجّلا ف اللائحة ديال مواقع الترات لعالمي ديال ليونيسكو من 2002.

 مصادر 


تصنيف:سورينام
تصنيف:عواصم ديال بلدان
إلياس المالكي

إلياس المالكي (ب لحروف اللاتينية Ilyas Elmalki، مزيود ف 8 غشت 1996) هو شخصية مغربية مشهورة في مجال البث المباشر (الستريمنݣ) ف سوشل ميديا، خاصة لپلاتفورم د كيك و فيسبوك و يوتيوب. وكيعتبر واحد من أشهر المؤثرين الرقميين في المغرب و العالم العربي، كيقدم محتوى متنوع منهم الألعاب الإلكترونية، التعليق على الأحداث الرياضية، والتفاعل مع القضايا الإجتماعية. عندو قاعدة جماهيرية كبيرة بسباب الشهرة ديالو قدر يحقق إنجاز تاريخي ف دوري الملوك اللي وصل فيه المنتخب المغربي لنصف النهائي.

 حياتو 
إلياس المالكي مولود ف مدينة الجديدة وسط المغرب. هو عازب و عندو تلاتة د لخوت حمزة نسيم وأدم. مستواه تعليمي إعدادي.

 دوري الملوك 

 دعوة من جيرارد پيكي 
إلياس المالكي توصل برسالة مباشرة من عند جيرارد پيكي. الرسالة كانت دعوة باش يحضر كاس العالم ديال لفراقي في الدوري الملوك في الطاليان، وهو حدث تأسس من عند پيكي كخليط بين الرياضة والترفيه. رد فعل إلياس، اللي كان مباشر قدام لمتابعين ديالو، نتاشر بالزربة و ولّا لحظة مشهورة.

 لإنجاز مع المنتخب الوطني المغربي 
قدر إلياس مع المنتخب الوطني المغربي يشارك ف مسابقة "دوري الملوك" لي تنظمات ف مدينة ميلانو ف الطاليان، المنتخب قدر يوصل لنصف النهائي فهاد البطولة. المنتخب كان فيه لعّابا سابقين، ومعاهم حتى لعّابا كيلعبو فدوريات ديال لكورة داخل القاعة (ميني فوت). وتم ستقبال نهار الثنين 13 يناير 2025 وفد جامعي ف مطار الرباط-سلا. هاد الوفد كان فيه عبد السلام بلقشور، رئيس العصبة الوطنية ديال لكرة الإحترافية.

 دوري الملوك في المغرب 
اليوتيوبر إلياس المالكي صرّح بلي مسابقة "دوري الملوك" (Kings League) غادي تنظم قريباً ف المغرب. هاد الكلام قالو على هامش ستقبال بعثة الفريق المغربي لي شارك ف البطولة، و هو اللي كيترأسها، ف الرباط. إلياس المالكي قال: "إن شاء الله البطولة غادي تنظم ف المغرب، فوزي لقجع قالها ليا." و زاد: "المسابقة غادي تكون فمراكش، و ماتش النهائي غادي يتلعب فالجديدة."

 پوليميك 
إلياس المالكي تشد جوج مرات ف الحبس المرة اللولة كانت بسباب تهمة ديال التاعدّو على سيمو البورقادي. القضية بدات بعدما تقدم البورقادي ب شكاية مدعومة ب شهادة طبية و سي دي كيوثق لحظة التاعدّو عليه. التهمة الأصلية كانت "السرقة الموصوفة بيد مسلحة و ستعمال ناقلة عندها موطور"، ولكن من بعد ما قدم البورقادي تنازل مكتوب، المحكمة نقصات الحكم وحيدات تهمة السرقة الموصوفة. و تحكم على المالكي بشهرين ديال الحبس نافذ، قضى منهم أغلب الوقت ف الحبس المحلي ديال الجديدة.

و المرة الثانية كان متابع ف قضية التمييز و التحريض على الكراهية، بسباب شكايات ديال جمعيات و شخصيات أمازيغية، لكن هاد الجمعيات تنازلات على الدعوى، و تبرئ من تهمة التحريض على الكراهية، و بقات غير تهمة التمييز لي حكمات عليه بيها المحكمة. و تحكم على المالكي ف ضوسي آخر ب عقوبة ديال تلت شهور محبوسة تنفيد و خطية ديال 2.000 درهم. هاد الضوسي الثاني كان على خلفية شكايات قدماتها 38 جمعية نسائية و حقوقية، بخصوص محتوى رقمي لي صدر عليه، و تهموه فيه بالتحريض على التمييز و الكراهية، التشهير، و السبان و القذف ضد لمرا، و العنف النفسي و الجسدي و الإقتصادي. و خرج من السجن المحلي ديال الجديدة نهار الثنين 30 دجنبر 2024، بعد محكمة الإستئناف ف الجديدة خفضات ليه العقوبة من ربع شهور ديال الحبس النافذ ل شهرين صافي.

 مصادر 

تصنيف:زيادة 1996
تصنيف:ناس تزادو ف الجديدة
تصنيف:يوتوبر مغريبي
تصنيف:ناس حيين
تصنيف:بيوغرافيا د رجال
تصنيف:مغاربا د لقرن 21
تصنيف:ناس د الجديدة
برازيليا

برازيليا (بلبرتغالية: Brasília) هي لعاصيما لفيديرالية د لبريزيل و رابع أكبر مدينا فيها. جات ف لوسط د لبلاد، على الضاية د پارانوا. هي مدينا جديدا، بدات تاتّبنا ف 1956 ملّي قرر الرايس د ديك لوقت، جوسيلينو كوبيتشيك، باش ماتبقاش غي لمنطقة د لجنوب الشرقي د لبلاد اللي فيها الرواج كامل. ف 1960، ولاّت هي لعاصيما د لبلاد بلاصة ريو دي جانيرو.

تيسكنو ف برازيليا تقريبا 2.8 مليون د الناس. لبني ديالها جديد و مقاد مزيان، الشي اللي خلاها تكون مقيّدا ف اللائحة ديال مواقع الترات لعالمي ديال ليونيسكو من 1987. تنضّمو فيها بزاف د لأحدات لمهمة، بحال ماتشات ديال كاس لعالم 2014، ولألعاب لأولمپية د 2016.
 لأصل د السمية 
السمية د برازيليا هي لمؤنت ديال بريزيل بلبرتغالية.

 مصادر 


تصنيف:مدون د لبريزيل
تصنيف:عواصم ديال بلدان
أڭريط

أݣريط (السمية لعلمية viburnum tinus) نوع ديال النبتات الزهرية من لفاميلة د Adoxaceae، أصلية ف لحوض لمتوسطي سيرتو ف مناطق ؤروپا و شمال إفريقيا.

 وصف 
تصغير|الزهور و لوراق ديال أݣريط
أݣريط هوّ شجرة صغيرة كاتوصل ل 2 تال 7 ميترو ف الطول و 3 ميترو ف لعرض، ب تاج كتيف و مدوّر. لوراق ديال أݣريط عندهم خضورية دايمة، و كيبقاو 2 تال 3 سنين. شكلهم بيضاوي تال إهليلجي، و كيبانو على شكل أزواج متقابلين، ب طول مابين 4 تال 10 سنتيميتر، و عرض مابين 2 تال 4 سم، و شعيرات رقاق ف لوجه التحتاني.

الزهور كيكونو صغار، ب لون بيْض ولّا غوزي باهت، لي كيتنتجو من براعم عندهم لون حمر غوزي مجموعين ف سنمات cymes طولهم 5 تال 10 سم لي كيبانو ف الشتوة. هاد الزهور لي عندهم ريحة زوينة (كاين لي ماكاتعجبوش، سيرتو ملي كاتكون قوية مورما كاتطيح الشتا) مخنّتين حيت عندهم طراف ديال الدكر و النتوة بجوج، و فيهم 5 د لبتلات petals. لفترة ديال التزهار كاتكون ف الشتوة، و بشكل عام مابين أكتوبر و يونيو ف النص الشمالي د لأرض. التلقيح ديال هاد النبتة كيكون على طريق لبخوش. لفاكهة لي كاتنتج كايكون لونها زرق مغلوق، عندها نويّة ف لوسط، و طولها 5 تال 7 ميليميتر. واحد لبحت تدار ف 2020، بيّن بلي اللون الزرق سبابو كويّرات ميكروسكوپية ديال الدهون، لي هوّ ميتال ديال التلوين ب لقلدة structural coloration، و هيّ حالة نادرة ف النبتات.

 التوزيع الجغرافي 
أݣريط أصلو من لحوض لمتوسطي، و كيفضّل لبلايص لي فيهم الضّل و الندى. كيتّلقى سيرتو ف لغرب ديال لمتوسط بسباب لفترات لقصيرة ديال الجفاف. و راه تدخل ديالو ل بلايص خرين بحال ؤسطراليا، پاكيستان، كاليفورنيا و ؤريݣون ف لميريكان، و طادجيكيستان.

 الزراعة 
أݣريط كيتّزرع بشكل واسع بسباب الزهور د الشتوة ديالو و التوت لبري لي كينتج.

 تصاور 

 مصادر 


تصنيف:عشوب توصفو ف 1753
تصنيف:نواع مامهدداش د ليستا لحمرا
تصنيف:عشبات د شمال إفريقيا
تصنيف:عشبات د ؤروپا
خرقوم

لخرقوم (ب) هو نبتة من فصيلة السكينجبيريات. الاسم العلمي ديالها هو Curcuma longa. الجذور ديال النبتة كاتصنع منها عطرية عندها نفس السمية، و كاتميز ب لونها الصفر الدهبي.

 تاريخ 
استعمال الخرقوم كيرجع تقريبًا لـ4000 سنة ف الثقافة الڤيدية Vedic culture ف الهند، فين كان كيتستعمل كعطرية غذائية و كان عندو بعض الأهمية الدينية. من المحتمل أنه وصل للصين ف 700 ميلادية، لشرق إفريقيا ف 800 ميلادية، لغرب إفريقيا ف 1200 ميلادية، و جامايكا ف القرن تمنطاش. ف 1280 ماركو پولو وصف هاد التوابل و تفاجأ بنبات كيبان فيه خصائص فحال الزعفران. الخرقوم عندو تاريخ طويل ف الاستخدام الطبي فجنوب آسيا. سوشروتا ف أيورڤيدا كان كيوصي ب كْريم فيها الخرقوم باش تتدار ف العلاج ديال شي تأثيرات ف الماكلة المسمومة.

 الاستعمال 

 الخصائص ديالو 

 شكل: پودرة رطبة
 لون: صفر دهبي
 طعم: شوية مر و حريف
 ريحة: عطرية مميزة

 فالطبخ 
كيتستعمل فالكوزينة المغربية بشكل واسع:

 الطاجين
 كسكسو
 الروز
 حريرة
 المرقة

 البيع و الشرا 
كيتباع عند العطارا ف المْدون و الأسواق. كيمكن يشريه الواحد ب الكيلو ولا ب الݣرام، و كاين منو درجات مختلفة ف الجودة.

 مصادر 


تصنيف:لكوزينة
تصنيف:عشبة
تصنيف:عشوب توصفو ف 1753
تيران د لحزب لوطني لفاشي

التيران د لحزب لوطني لفاشي (ب و ) هو تيران مولتيسپور ف مدينة روما. تلعبو فيه تلاتا د لماتشات مونديال 1934، منهوم ماتش فينال بين طاليان و تشيكوصلوڤاكيا نهار 10 يونيو 1934. تيران تبنى ف عام 1911، و تعاود في عام 1928 باش يتلعب فيه ماتش أميكال بين طاليان و هنݣاريا. و كانت آيس روما و لاتزيو كيلعبو فيه ماتشات ديالهم أ ضوميسيل.

تسدّ تيران ف عام 1953 و تريب ف عام 1957.

 كاس لعالم 1934 
حيت هو تيران ديال لعاصمة روما، تلعبو فيه 3 ماتشات ف مونديال طاليان 1934. ماتش ف لويتيم و ماتش دومي فينال و لفينال.
تاريخلوقيتة (UTC+01)فرقة 1باش سالاوفرقة 2روندجمهور27 ماي 193416:007–1ويتيام25,0003 يونيو 193416:303–1دوميفينال15,00010 يونيو 193417:002-1 (أشواط إضافية)فينال55,000

 مصادر 

تصنيف:روما
تصنيف:تيرانات د كورة